Ítróttasamband Føroya hevur havt aðalfund á Hotel Hafnia í dag. Eini 50 umboð frá sersambondum og ítróttafeløgum kring landið vóru møtt. Óla Jákup Kristoffersen, orðstýrari, stýrdi fundinum, ið varð hildin sambært ásetingunum í evstulógini hjá ÍSF. Petur Elias Petersen, virkandi ÍSF-forseti, greiddi frá virkseminum hetta farna árið. Millum tættirnar, ið hann tók fram, vóru fíggjarviðurskifti og týdningurin av sjálvbodna arbeiðinum kring landið, rørsluárið og fólkaheilsa, førleikamenning, úrvalsítrótt og altjóða virksemi. Í samband við altjóða arbeiðið varð bæði nomið við metoyggjaleikirnar í Álandi í fjør, og við nýggja altjóða limaskapin, sum ÍSF hevur vunnið sær í felagsskapinum TAFISA. Eisini varð nomið við sendirættindi, ítróttarverkløg og doping. Forsetin takkaði samstundis teimum, ið leggja lunnar undir stóra ítróttarvirksemið í Føroyum, ítróttafólkum og -leiðarum, almennum og kommunalum myndugleikum, stovnum og fyritøkum og fjølmiðlum. Undir innkomin var staðfesting av lógini hjá nýggja sersambandinum fyri bogaskjóting og broyttu lógunum hjá skjótisambandinum fyri. Tær vóru staðfestar av aðalfundinum. Síðani varð farið til nevndarval, har nýggjur forseti skuldi veljast. Sølvi Reinert Hansen legði frá sær fyrr í ár, og hevur varaforsetin, Petur Elias Petersen, røkt forsetastarvið fram til aðalfundin. Hann var einasta innkomna uppskotið til forsetasessin, og varð hann einmælt valdur til nýggjan forseta í Ítróttasambandi Føroya. Petur Ove Petersen var einasta innkomna uppskotið til varalim, og varð hann valdur. Hann tekur samstundis sætið í starvsnevndini sum varaforseti.